KOMISJONI DIREKTIIV 2001/87/EÜ,

12. oktoober 2001,

millega muudetakse taimekaitsevahendite turuleviimist käsitleva nõukogu direktiivi 91/414/EMÜ I lisa toimeainete atsibensolaar-S-metüüli, tsüklaniliidi, raudfosfaati, pümetrosiini ja püraflufeenetüüli lisamisega

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta1, viimati muudetud komisjoni direktiiviga 2001/49/EÜ2, eriti selle artikli 6 lõiget 1,

ning arvestades järgmist:

(1) Kooskõlas direktiivi 91/414/EMÜ (edaspidi "direktiiv") artikli 6 lõikega 2 sai Prantsusmaa 15. oktoobril 1996 taotluse Novartiselt (praeguse nimega Syngenta) toimeaine atsibensolaar-S-metüül (CGA 245704) lisamiseks direktiivi I lisasse. Komisjoni otsuses 97/865/EÜ3 kinnitati, et esitatud toimik on "terviklik", s.t et see vastab üldjoontes direktiivi II ja III lisas sätestatud andme- ja teabenõuetele.

(2) Kreeka sai 27. märtsil 1996 sarnase taotluse Rhōne Poulenc Agrochimie SA-lt (praeguse nimega Aventis CropScience) tsüklaniliidi (RPA 090946) kohta. Taotlus tunnistati terviklikuks komisjoni otsusega 97/137/EÜ4.

(3) Saksamaa sai 27. augustil 1998 W. Neudorff GmbH KG-lt taotluse raudfosfaati kohta. Taotlus tunnistati terviklikuks komisjoni otsusega 1999/43/EÜ5.

(4) Saksamaa sai 4. septembril 1996 samuti taotluse Novartiselt, mis käsitles pümetrosiini (CGA 215944). Taotlus tunnistati terviklikuks komisjoni otsusega 97/865/EÜ.

(5) Belgia sai 16. juunil 1997 taotluse Nihon Nohyaku Co. Ltd-lt, mis käsitles püraflufeenetüüli. Taotlus tunnistati terviklikuks komisjoni otsusega 98/242/EÜ6.

(6) Eelpool nimetatud viie toimeaine mõju inimese tervisele ja keskkonnale on hinnatud kooskõlas direktiivi artikli 6 lõigete 2 ja 4 sätetega taotlejate poolt soovitatud kasutusvaldkondade suhtes. Referentsliikmesriigid esitasid komisjonile nimetatud aineid käsitlevate hindamisaruannete projektid vastavalt 17. detsembril 1998 (atsibensolaar-S-metüül), 11. veebruaril 1998 (tsüklaniliid), 30. juulil 1999 (raudfosfaat), 28. mail 1998 (pümetrosiin) ja 8. juulil 1999 (püraflufeenetüül).

(7) Liikmesriigid ja komisjon on hindamisaruannete projektid alalises taimetervise komitees läbi vaadanud. Läbivaatamise lõpptulemusena vormistati 29. juunil 2001 komisjoni atsibensolaar-S-metüüli, tsüklaniliidi, raudfosfaadi, pümetrosiini ja püraflufeenetüüli läbivaatusaruanne.

(8) Toimikud ja informatsioon kõiki aineid puudutavate hinnangute kohta esitati taimede teaduskomiteele. Atsibensolaar-S-metüüli ja raudfosfaadi puhul ei esitatud komiteele ühtegi eriküsimust. Komitee ei soovinud nende toimeainete võimaliku lisamise kohta direktiivi I lisasse küsimusi tõstatada7. Komitee märkis, et märkuste puudumist tõlgendatakse kui asjaolu, et põhjused märkuste tegemiseks puuduvad.

(9) Arvamuses tsüklaniliidi kohta8 andis komitee tõlgenduse teatavatele hiirte ja küülikute puhul täheldatud toimetele ning soovitas uuesti hinnata mulla metaboliidi 2,4-dikloroaniliini lagunemist. Komitee soovitustega on arvestatud.

(10) Arvamuses pümetrosiini kohta9 hindas komitee teatud toimeid aktsepteeritava päevadoosi tuletamise ning tarbijate akuutse standarddoosi valguses.

(11) Arvamuses püraflufeenetüüli kohta10 järeldas komitee, et algühendi ja selle koostisainete puhul on põhjavee saastamise risk üldiselt ebaoluline. Ekstreemsetes tingimustes peaks teatud koostisaineid siiski ettevaatlikult hindama.

(12) Erinevate uuringute alusel võib eeldada, et käsitletud toimeaineid sisaldavad taimekaitsevahendid vastavad üldjoontes direktiivi artikli 5 lõike 1 punktides a ja b ning lõikes 3 sätestatud nõuetele, eriti komisjoni läbivaatusaruannetes käsitletud ja ära toodud kasutusvaldkondade osas. Seetõttu on otstarbekas kanda nimetatud ained direktiivi I lisasse, võimaldamaks kõikidel liikmesriikidel väljastada lubasid nimetatud toimeaineid sisaldavatele taimekaitsevahenditele vastavuses kõnealuse direktiiviga.

(13) Pärast nimetatud ainete lisamist on vajalik ette näha sobilik ajavahemik käesoleva direktiivi sätete rakendamise võimaldamiseks liikmesriikides ning eelkõige atsibensolaar-S-metüüli, tsüklaniliidi, raudfosfaati, pümetrosiini või püraflufeenetüüli sisaldavate taimekaitsevahenditega seonduvate ajutiste lubade läbivaatamiseks eesmärgiga asendada need direktiivi 91/414/EMÜ artikli 4 alusel väljastatud lubadega. Samuti võib olla vajalik pikema ajavahemiku kehtestamine taimekaitsevahenditele, mis sisaldavad nii nimetatud toimeaineid kui ka teisi direktiivi I lisas toodud toimeaineid.

(14) Läbivaatusaruanne on vajalik, võimaldamaks liikmesriikidel direktiivi VI lisas sätestatud ühtsete põhimõtete mitmete selliste punktide nõuetekohast rakendamist, mis käsitlevad toimeainete direktiivi I lisasse kandmise eesmärgil esitatud andmete hindamist. On asjakohane ette näha, et liikmesriigid tagavad juurdepääsu lõplikele läbivaatusaruannetele (välja arvatud konfidentsiaalsele informatsioonile direktiivi artikli 14 tähenduses) või teevad selle kättesaadavaks kõigile sellest huvitatud osapooltele. Kui läbivaatusaruannet ajakohastatakse vastavalt teaduse ja tehnika arengule, võib osutuda vajalikuks muuta ka toimeaine direktiivi I lisasse kandmise tingimusi kooskõlas direktiivis sätestatud korraga.

(15) Käesoleva direktiiviga ettenähtud meetmed on kooskõlas alalise taimetervise komitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 91/414/EMÜ I lisas toodud tabelit muudetakse vastavalt käesoleva direktiivi lisale.

Artikkel 2

1. Liikmesriigid jõustavad käesoleva direktiivi täitmiseks vajalikud õigusnormid hiljemalt 31. märtsil 2001. Liikmesriigid teatavad sellest viivitamata komisjonile.

Kui liikmesriigid need normid vastu võtavad, lisavad nad nende normide ametliku avaldamise korral nendesse normidesse või nende juurde viite käesolevale direktiivile. Sellise viitamise viisi näevad ette liikmesriigid.

2. Pidades silmas direktiivi 91/414/EMÜ VI lisas sätestatud ühtsetest põhimõtetest lähtuvat hindamist ja otsuste tegemist, pikendatakse direktiivi III lisas sätestatud tingimustele vastava toimiku alusel esimeses lõikes kehtestatud ajaperioodi kuni 31. märtsini 2003 ajutiste lubade puhul, mis on väljastatud taimekaitsevahenditele, mis sisaldavad toimeaineid atsibensolaar-S-metüül, tsüklaniliid, raudfosfaat, pümetrosiin ja püraflufeenetüül.

3. Taimekaitsevahendite puhul, mis sisaldavad atsibensolaar-S-metüüli, tsüklaniliidi, raudfosfaadi, pümetrosiini ja püraflufeenetüüli kõrval veel mõnda direktiivi 91/414/EMÜ I lisasse kantud toimeainet, pikendatakse lõikes 1 sätestatud ajavahemikku kooskõlas pikema rakendusajaga, mis nähakse ette kõnealuse muu aine I lisasse kandmist sätestavat direktiivi 91/414/EMÜ lisa muutvas direktiivis.

4. Liikmesriigid tagavad juurdepääsu atsibensolaar-S-metüüli, tsüklaniliidi, raudfosfaadi, pümetrosiini ja püraflufeenetüüli läbivaatusaruandele (välja arvatud konfidentsiaalsele informatsioonile direktiivi artikli 14 tähenduses) või teevad selle vastava eritaotluse esitamisel kättesaadavaks kõigile sellest huvitatud osapooltele.

Artikkel 3

Käesolev direktiiv jõustub 1. novembril 2001.

Artikkel 4

Käesolev direktiiv on adresseeritud liikmesriikidele.

Brüssel, 12. oktoober 2001

Komisjoni nimel

komisjoni liige

David BYRNE

1 EÜT L 230, 19.8.1991, lk 1.

2 EÜT L 176, 29.6.2001, lk 61.

3 EÜT L 351, 23.12.1997, lk 67.

4 EÜT L 52, 22.2.1997, lk 20.

5 EÜT L 14, 19.1.1999, lk 30.

6 EÜT L 96, 28.3.1998, lk. 45.

7 Taimede teaduskomitee 7. märtsi 2001 täiskogu istungi protokoll (atsibensolaar-S-metüül).

Taimede teaduskomitee 4. juuni 2001 täiskogu istungi protokoll (raudfosfaat).

8 Taimede teaduskomitee arvamus tsüklaniliidi hindamise kohta taimekaitsevahendite turuletoomist käsitleva direktiivi 91/414/EMÜ kontekstis. SCP/CYCLAN/002 (lõplik) 11. detsember 2000.

9Taimede teaduskomitee arvamus pümetrosiini hindamise kohta taimekaitsevahendite turuletoomist käsitleva direktiivi 91/414/EMÜ kontekstis. SCP/PYMETR/002, (lõplik) 31. jaanuar 2001.

10 Taimede teaduskomitee arvamus püraflufeenetüüli hindamise kohta taimekaitsevahendite turuletoomist käsitleva direktiivi 91/414/EMÜ kontekstis. SCP/PYRA/, lõppversioon 7. märts 2001.

LISA

SISESTAMISEKS DIREKTIIVI 91/414/EMÜ LISA I TABELISSE

Nr Üldnimetus, tunnuskoodid Rahvusvahelise Puhta Keemia ja Rakenduskeemia Liidu (IUPAC) nimetus Puhtus Jõustumis- kuupäev Aegumis-tähtaeg Erisätted

"20 Atsibensolaar-S-metüül CAS Nr 135158-54-2 CIPAC Nr 597 Benso[1,2,3]tiodiasool-7-karbotiohappe S-metüülester 970 g/kg 1. november 2001 31. oktoober 2011 Lubatakse kasutada ainult taimeaktivaatorit.

Läbivaatusaruande alalises taimetervise komitees lõpliku vormistamise kuupäev: 29. juuni 2001.

21 Tsüklaniliidi CAS Nr 113136-77-9 CIPAC Nr 586 puudub 960 g/kg 1. november 2001 31. oktoober 2011 Lubatakse kasutada ainult taime kasvuregulaatorit.

Tootmisel saadud toimeaines sisalduva lisandi 2,4-dikloroaniliin (2,4-DCA) maksimaalne kogus peaks olema 1 g/kg.

Läbivaatusaruande alalises taimetervise komitees lõpliku vormistamise kuupäev: 29. juuni 2001.

22 Raudfosfaat CAS Nr 10045-86-0 CIPAC Nr 629 Raudfosfaat 990 g/kg 1. november 2001 31. oktoober 2011 Lubatakse kasutada ainult molluskitsiidina.

Läbivaatusaruande alalises taimetervise komitees lõpliku vormistamise kuupäev: 29. juuni 2001.

23 Pümetrosiin CAS Nr 123312-89-0 CIPAC Nr 593 (E)-6-metüül-4-[(püridiin-3-metüleen)amino]-4,5-dihüdro-2H-[1,2,4]triasiin-3-oon 950 g/kg 1. november 2001 31. oktoober 2011 Lubatakse kasutada ainult insektitsiidina.

Ühtsetele põhimõtetele rajanevate otsuste tegemise käigus peavad liikmesriigid erilist tähelepanu pöörama veeorganismide kaitsmisele.

Läbivaatusaruande alalises taimetervise komitees lõpliku vormistamise kuupäev: 29. juuni 2001.

24 Püraflufeenetüül CAS Nr 129630-19-9 CIPAC Nr 605 Etüül-2-kloro-5-(4-kloro-5-diflorometoksü-1-pürasool-3-üül)-4-florofenoksüatsetaat 956 g/kg 1. november 2001 31. oktoober 2011 Lubatakse kasutada ainult herbitsiidina.

Ühtsetele põhimõtetele rajanevate otsuste tegemise käigus peavad liikmesriigid erilist tähelepanu pöörama vetikate ja veetaimede kaitsmisele ning tagama, et kasutuslubade väljastamise tingimused sisaldavad vajaduse korral riski vähendamise meetmeid.

Läbivaatusaruande alalises taimetervise komitees lõpliku vormistamise kuupäev: 29. juuni 2001.

Lisaandmed toimeainete identiteedi ja omaduste kohta on läbivaatusaruandes."